runetrust/blame-folketinget-dk huggingface dataset:
Zenia Stampe (RV), 2017-11-14:
Vi er også enige med Enhedslisten i, at der er kommuner og plejehjem, som gør det bedre end andre, og at de kommuner, hvor vi eksempelvis hører om ældre, der må vente i lang tid på at få skiftet ble, eller ældre, som må sidde lang tid på toilettet, fordi plejeren bliver nødt til at løbe til noget akut, eller ældre, som ikke kommer op af sengen før langt op af formiddagen, simpelt hen ikke gør det godt nok.
Mette Thiesen (NB), 2021-12-07:
Det kan måske være svært for en socialist at forstå, at man godt vil vælge selv, også når man bliver ældre, men jeg har meget svært ved at forstå, hvordan man som ordfører reelt set kan stå og sige, at man faktisk ved bedre end de ældre, der skal leve med det her hver eneste dag.
Mette Bock (LA), 2015-03-20:
For det, vi diskuterer her i dag, er altså, at man på baggrund af nogle forskningsresultater fra Nationalt Center for Fødevarer og Jordbrug har vurderet, at det kan accepteres, at svin, der holdes udendørs i perioder med frostvejr, ikke har permanent adgang til vand om natten, forudsat at dette ikke udgør et dyrevelfærdsmæssigt problem.
Karsten Lauritzen (V), 2013-04-03:
Vi tror bare ikke, at det er det, der skal til; vi tror bare ikke, at det er det, der gør det; og vi tror heller ikke på ministerens i øvrigt udmærkede forslag om udveksling af oplysninger – det har vi også taget positivt imod – som er noget, boligforeningerne i Odense har ønsket.
Jørn Dohrmann (DF), 2013-01-30:
Jeg kan godt forstå, at ministeren ikke vil svare på de spørgsmål, jeg konkret har stillet, for det er vel sådan, at den unge mand, som ønsker at tage et kørekort til lille motorcykel, kan tage et ophold i Tyskland, anmelde sin adresse i Tyskland, få kørekortet og så flytte hjem til Danmark og få det overført til et dansk kørekort.
Jan Køpke Christensen (FP), 1998-01-21:
Men umiddelbart må jeg sige, at jeg faktisk ikke synes, man lever i den virkelige verden, hvis man bare kører derudad og siger, at det er helt rigtigt, som hr. Baadsgaard sagde, at der både skal være en mor og en far i et forhold, når man samtidig godt ved, at sådan en lovgivning ikke kan overholdes.
Alex Vanopslagh (LA), 2020-12-01:
Et bragende overskud bliver til et bragende underskud på ganske få år, hvis vi stopper stigningen i pensionsalderen, og så er det altså slut med mere velfærd, det er slut med øgede offentlige udgifter, det er slut med flere pædagoger, og det er slut med alle de grønne klimaløfter.
Rasmus Helveg Petersen (RV), 2020-05-28:
Men helt konkret kan man se, at der i dag er forældre, der har taget den opgave på sig at forestå døgnovervågning, hvilket slider ganske alvorligt på disse familier, fordi disse familier ikke ønsker, at barnet skal på institution, og ønsker at fastholde det hjemme og derfor påtager sig en opgave, som er kæmpestor.
Keld Albrechtsen (EL), 2003-05-12:
Det er jo helt håbløst, at man, når man står i en situation, hvor den mest effektive og billigste måde til at sikre et kæmpemæssigt areal, uden at der bliver fyldt gift i jorden, er at gøre statsskovene giftfri, begynder at sælge statsskovene med den virkning, at de fortsat vil blive overpøset med gift.
Finn Sørensen (EL), 2016-05-23:
Alle er jo enige om, at sygedagpenge er en midlertidig ydelse, man skal have, indtil man enten er rask og kan komme tilbage på arbejde, eller indtil man bliver visiteret til en anden offentlig ydelse, fordi man permanent har mistet arbejdsevnen – førtidspension, fleksjob, hvad det kan være.
Flemming Hansen (KF), 1999-03-23:
I forbindelse med min omtale af de luskere, som skatteministeren putter ind i sine mange lovforslag, vil jeg nævne, at der jo i dag er kommet en henvendelse fra Kommunernes Landsforening, hvor man siger: »Landsforeningen må dog samtidig konstatere, at der i lovforslaget lægges op til, at tværkommunalt samarbejde skal omfatte hele skatteadministrationen, og at lovforslaget dermed ikke åbner mulighed for samarbejde, der kun opfatter dele af forvaltningsområdet.«
Jytte Wittrock (S), 2002-11-08:
I kraft af at der har været nogle rimelige billetpriser her de sidste år, har der været en stigning i passagertallet, så der på Lollandsbanen, sidste gang man opgjorde det, havde været over 1 million passagerer i løbet af et år, og det er immer væk en rimelig præstation i et yderområde.
Louise Schack Elholm (V), 2019-10-10:
Sådan som jeg forstår det, kan de samme medlemmer ikke sidde i begge nævn, og det kommer nok til at give en udfordring med at sikre, at der er nævnsmedlemmer nok – for det vil givetvis være nogle af dem, der sidder i fællesankenævnene, der er brug for i skatteankenævn og i vurderingsankenævn.
Christian H. Hansen (DF), 2007-02-27:
Men skal jeg forstå det på den måde, at hvis jeg som forslagsstiller – og måske også høringen – kan afdække, at § 1 i dyreværnsloven ikke indeholder præcisering nok til, at man kan opretholde forbuddet, vil Socialdemokratiet støtte, at det bliver præciseret i dyreværnsloven.
Sophie Hæstorp Andersen (S), 2025-06-04:
I centrum af det hele står de adopterede, som efter min mening har krav på viden om det system, de er adopteret igennem, og det er det, vi med SSA-aftalerne på social, sundheds- og arbejdsmarkedsområdet med en uvildig undersøgelse af adoptionsformidlingen til Danmark har lovet at give.
Charlotte Antonsen (V), 1997-11-25:
Hr. Keld Albrechtsen kom med et argument om, at vi vil være ude af stand til at lave en fælles husstandsomdelt avis, fordi lovforslaget fra regeringen er et propagandaskrift, og at nærhedsprincippet ikke bliver forbedret. Hvis vi på den baggrund skulle lave en fælles side, som vi gjorde i den gamle husstandsomdelte avis, ville det være en umulighed, og det kan vi jo lige så godt sige med det samme.
Martin Lidegaard (RV), 2016-06-02:
Det synes jeg bestemt er et forsøg værd, for vi tror faktisk, at EU både kan lægge et større pres i forhold til at få bosættelserne fra Israels side til at ophøre og lægge et større pres, end EU har været i stand til, over for Israel, som jeg er helt enig med ministeren i desværre ikke har viljen til fred, men måske også lægge et større pres i forhold til at få lidt mere gang i de demokratiske processer på palæstinensisk side, så deres evne til at indgå som en stærk forhandlingspartner bliver større.
Benny Engelbrecht (S), 2021-03-11:
Jeg ser frem til at drøfte med partierne, hvordan vi på bedst mulig vis kan imødekomme ønskerne om en øget mobilitet og en øget fremkommelighed for unge – det er sådan set en udmærket diskussion at tage – dog uden at vi skal gå på kompromis med færdselssikkerheden.
Charlotte Dyremose (KF), 2015-04-14:
Man har stadig væk lagt vægt på, at der skal være kulturel udveksling, men man taler jo om – og SF gjorde det meget præcist – lønstigninger og samlet løn osv. For os at se ville det have været vigtigt, hvis vi havde fået mulighed for det, at lave en bedre au par-ordning, ikke en arbejdsordning.
Morten Østergaard (RV), 2005-05-12:
Her tænker jeg særlig på, om det ikke i virkeligheden er et ressourcespørgsmål, hvor de organisationer, som bærer den frivillige ild, om man så må sige, kunne styrkes på en måde, så de bærer det frem, sådan at det bliver rent frivilligt og ikke en kommunal ordning.
Carsten Hansen (S), 1999-03-16:
Dér vil jeg godt sige, at dér føler vi, at forslaget bryder med et af de principper, som er grundfæstet i arbejdsmiljøloven, nemlig at arbejdsgiverne har forpligtelsen til at sikre gode og sunde arbejdspladser mod til gengæld at have metodefrihed i valget af løsninger.
Bent Bøgsted (DF), 2009-11-19:
Jo, selvfølgelig er jeg enig i det, og det kan egentlig undre mig, at hr. Bjarne Laustsen som forligspartner vedrørende loven om fleksjob ikke har taget fat i beskæftigelsesministeren lang tid før og fået det her ændret, eftersom hr. Bjarne Laustsen siger, at loven var klar.
Orla Hav (S), 2017-11-14:
Vi bemærker også, at man i et af høringssvarene finder en løftet pegefinger, i forhold til om Folkeuniversitetet giver plads til oplysningsforbundene, der jo ikke har helt samme styrke til deres aktiviteter, og der skal jo være en fornuftig deling af det arbejde, der er, mellem folkeoplysningens og Folkeuniversitetets virke.
Lars Christian Lilleholt (V), 2016-02-11:
Vi er i regeringen optaget af, at der er størst mulig sikkerhed, når der skal investeres i de her parker; at vi sikrer, at de, der investerer i parkerne, i opførelsen af dem og i ejerskabet efterfølgende, er så godt polstret som overhovedet muligt, så staten og dermed de danske skatteborgere løber en så lille økonomisk risiko som overhovedet muligt.
Tom Behnke (KF), 2006-12-06:
Med hensyn til det med, om man så ikke bare flytter det ud på landet, hvor der ikke er overvågning, vil jeg sige: Nu ved vi jo ikke, hvor mange der har overvågning ude på landet, og jeg tror da, det er de færreste, som har været i byen fredag eller lørdag nat og blevet for fulde og er aggressive, som vælger at køre ud på landet og dér hyre en taxa for så at overfalde den chauffør, fordi der ikke er noget tv-overvågning dér.
Susanne Clemensen (CD), 1999-01-13:
Forslagsstillerne mener åbenbart, at det, at hverken Undervisningsministeriet eller kommunalbestyrelsen fører et pædagogisk tilsyn med de frie grundskoler, fører til, at kvaliteten i undervisningen ikke står mål med, hvad der almindeligvis kræves i folkeskolen, således som loven foreskriver, for ellers ville man vel ikke skrive i bemærkningerne til forslaget: »Et offentligt tilsyn med de frie grundskoler vil efter forslagsstillernes opfattelse sikre, at kvalitet i undervisningen står mål med, hvad der almindeligvis kræves i folkeskolen, således som loven foreskriver.«
Troels Ravn (S), 2021-04-23:
Og så foreslås omvendt betalingspligt for statslige myndigheder, når de skal betale minkavlere og virksomheder i følgeerhverv, og hensynet er at undgå, at momsen for eventuelle momspligtige leverancer fra den statslige myndighed til de berørte minkavlere og følgeerhverv anvendes til betaling af andre kreditorer som f.eks. banker, der har pant i virksomhederne, samt at minkavlere og følgeerhverv ikke efterlades med en momsgæld.
Sophie Hæstorp Andersen (S), 2026-01-13:
Siden hen har det også, både da jeg var regionsrådsformand og senere overborgmester, været en undren at se folk ligesom falde imellem stolene, og at vi i alt for mange tilfælde ser mennesker, der dukker op på vores væresteder i kommunerne eller på forskellige organisationers herbergssteder eller lignende, og som egentlig er gået ud af psykiatrien uden at få en rigtig opfølgning.
Simon Emil Ammitzbøll-Bille (LA), 2018-10-24:
Man kan jo ikke bare se på det overordnet og sige, at når der er en stigende andel af folk, der kommer fra udlandet og arbejder her, er alt er i den skønneste orden, for det skal jo sidestilles med, at der kommer et øget pres på virksomhederne, som melder ind og siger, at man kan se, at der i stigende grad er problemer med at få den kvalificerede arbejdskraft.
Flemming Damgaard Larsen (V), 2013-04-02:
I Venstre glæder vi os også over frihedsbestemmelsen i grundlovens § 67, hvor der står: »Borgerne har ret til at forene sig i samfund for at dyrke Gud på den måde, der stemmer med deres overbevisning, dog at intet læres eller foretages, som strider mod sædeligheden eller den offentlige orden«.
Karsten Lauritzen (V), 2020-06-16:
Det er kun rimeligt, hvis man ikke ønsker, at vi har et kongehus, og det er jo fair nok, men så sig det i stedet for at problematisere, at vi har et kongehus, der rent faktisk ønsker at engagere sig i vores samfund og i dette tilfælde i forsvarspolitik.
Kirsten Brosbøl (S), 2015-04-08:
Desuden er jeg simpelt hen ikke enig i det, som Venstre lægger til grund og har som præmis for det her spørgsmål, nemlig at det skulle være muligt at opnå den samme biodiversitet ved at sige, at så undlader vi at gennemføre det her forbud mod sprøjtning og gødskning på § 3-arealer, og så udlægger vi i stedet til noget mere urørt skov.
Jens Joel (S), 2021-03-04:
Hvordan håndterer man forløb, som er mere kontroversielle, og hvor man oftere oplever en reaktion fra eleverne eller fra deres forældre, fra deres familier eller fra religiøse overhoveder eller fra, hvem der nu måtte blande sig i den offentlige debat eller møde op på skolen og have en holdning til det?
Joachim B. Olsen (LA), 2012-11-08:
Den reform, vi taler om, er altså en reform, som i 2020 skal reducere omkostningerne med 1,9 mia. kr., altså ud af de 54 mia. kr., og en ordning, som, når den er fuldt indfaset, vil betyde, at 6.200 vil være kommet i ordinær beskæftigelse i stedet for at være på offentlig forsørgelse.
Naser Khader (KF), 2009-12-08:
Og handlinger kan man godt lovgive om, og det var det, der var udgangspunktet for vores politiske ønske eller de mange politiske ønsker, vi havde i vores integrationsudspil, bl.a. om under punktet kvindeundertrykkelse at gøre noget ved niqab og burka.
Flemming Damgaard Larsen (V), 2012-01-25:
Nu tror jeg, at mange af de pendlere, der bor i området omkring Bjæverskov og Vemmedrup, og at mange af de borgere, der bor i Lellinge, ikke er så interesseret i, at vi kan drille hinanden med det ene og det andet, for for dem er det her hverdag.
Leif Mikkelsen (LA), 2012-05-24:
Det, der er problemet, er, at mange politikere er fedtet godt og grundigt ind i det, og Venstre har fremtrædende folk i gruppen, der sidder med fjernvarmesystemet, på fremtrædende poster, og mange kommunalpolitikere sidder også med de systemer, der leverer varen, og dermed har de økonomiske problemer og skal få det til at løbe rundt, så man er fedtet godt og grundigt ind.
Villy Søvndal (SF), 2003-02-06:
Hvis man så til gengæld læser lovforslagets bemærkninger om retninger, er der ingen tvivl om, hvor vi bevæger os hen, og det synes jeg lige så godt at de, der stemmer for det her til sin tid, kan sige klart: Vi bevæger os mod øget magt på fire punkter: For det første det at kunne fastholde personer i hygiejnesituationer, f.eks. i forhold til barbering, tandbørstning og sådan noget. For det andet i øget grad at kunne anvende alarm- og pejlesystemer over for mennesker.
Rasmus Nordqvist (ALT), 2016-05-03:
Jeg mener, at incitamenter til at skabe sig det gode liv – og det er bl.a. arbejde, det er den gode skole til sine børn, og det er det gode civilsamfund, der tager imod en – er langt vigtigere redskaber for at få folk til at ville bo i hele Danmark.
Johs. Poulsen (RV), 2007-05-03:
Lad det nu være bærende for det udspil, som måtte komme, og så vil jeg lægge op til, at vi i Miljøudvalget muligvis kan lave en beretning i samme ånd og tone, som vi så kan henvende os til miljøministeren om og forhåbentlig dér kan sige nogenlunde det samme.
Thomas Skriver Jensen (S), 2026-02-24:
Hvis nu man antager, at han har ret, og der har været afholdt folketingsvalg den 26. marts, og vi får en borgerlig regering, og hr. Morten Messerschmidt får en ministerpost, hvor meget kan folk så gå ned og købe i resten af 2026 for det, hr. Morten Messerschmidt vil give?
Frank Aaen (EL), 2013-05-21:
Altså, alt det i Kommissionens udspil går ud på, at det er spekulation og kun spekulation, der rammes, hvorimod ganske almindeligt og fornuftigt køb og salg af værdipapirer af den ene og den anden art er fritaget eller i hvert fald bliver ramt meget, meget beskedent, fordi skatteprocenterne er på henholdsvis 0,1 og 0,01.
Jette Gottlieb (EL), 2001-01-25:
De har i forvejen ofte et større ansvar end deres jævnaldrende kammerater, fordi de bistår med praktiske opgaver, men de vil opleve, at der bliver sagt nej til det, kammeraterne må og kan, for der er ikke råd til konfirmationsfest og skitur med fritidsklubben, håndboldsko, ridestøvler og de ting, som de måske ser deres kammerater få. Når forligspartierne vælger at fjerne de personlige tillæg og det særlige børnetilskud, burde den naturlige konsekvens have været en forsørgelsesydelse, der på en rimelig måde kompenserede for det.
Søren Egge Rasmussen (EL), 2017-11-09:
Jeg synes egentlig, at det bør give anledning til, at vi får en drøftelse af, om man ikke kunne udvide det her lovforslag og imødekomme de høringssvar, der er, der gør opmærksom på, at man godt kunne udvide det til, at bare man er støtteberettiget og har et projekt, der så ikke har fået EU-godkendelse, og hvorfor skulle det gode projekt så ikke kunne realiseres?
Bjørn Medom Nielsen (S), 2006-04-04:
gør det så ikke indtryk på den konservative ordfører, at fra at tallet 80.000 først blev nævnt i en debat, var vi Fttmo070.fm Page 5378 Monday, May 29, 2006 9:56 AM oppe på 100.000 i den sidste debat, og vi er nu oppe på et tal på omkring 120.000 mennesker, der årligt får det, der nu hedder en nosokomiel lidelse, altså en sygdom påført, mens man er inde for at blive behandlet for noget andet?
Søren Gade (V), 2004-04-15:
Rapporten viser, at der vil være ca. 1.000-1.100 midlertidige job og 200-300 permanente job ved en forøgelse af sommerhusområderne i de tre undersøgte områder, Djursland, Lolland og Vestjylland, med i alt 2.000 grunde.
Mads Olsen (SF), 2025-01-23:
Der er jo den flytning, som hr. Kim Edberg Andersen vil lave, hvor det skal flyttes til en eller anden ubeboet ø, man ikke kan komme nærmere ind på før en eventuel forhandling, hvor man så vil have fundet et bud på en ø, man kan flytte dem hen til – selv om man ikke har fundet et bud på en ø, siden man fremsatte det forslag for 2½ år siden.
Sophie Løhde (V), 2016-11-09:
På den sidste del af spørgsmålet er svaret, at det jo var en del af den aftale, vi indgik i fællesskab, at vi sådan set ville give kommunerne ansvaret for og opgaven med lokalt at definere, hvad det er, der skal til, for at sikre en mere værdig ældrepleje i den enkelte kommune.
Mikkel Bjørn (DF), 2025-04-25:
For nogle mennesker er der så en væsentlig større risiko, hvilket burde medføre, at man måske overvejede, om det var fornuftigt at lempe adgangen til dansk borgerskab for grupper, som har en meget markant overrepræsentation i eksempelvis voldsstatistikkerne med den konsekvens, at når de på et senere tidspunkt går ud og begår vold mod danske borgere, så kan de ikke efterfølgende udvises, fordi SF har stået her i Folketingssalen og sagt: Bare kom hid, I får dansk statsborgerskab alle sammen, hvis I er født her.
Troels Lund Poulsen (V), 2021-09-09:
Hvad angår bilerne, som Venstre så ikke var med i en aftale om, men som vi forhandlede meget om, løftede man faktisk også den tilskyndelse, der var, til den grønne omstilling ved at bruge et sted mellem 3 og 4,5 mia. kr. frem til 2025.
Jens Joel (S), 2025-01-16:
Der er også nogle arbejdspladser, som har eksperimenteret med at lade medarbejderne i højere grad selv planlægge deres vagter; ikke nødvendigvis fordi det blev så meget anderledes, men fordi den indflydelse på hverdagen faktisk gav en tilfredsstillelse, en følelse af, at man var mere med i det.
Lotte Rod (RV), 2023-04-11:
Jeg synes, det er helt fair, at vi har valgt at gøre det på den her måde i aftalen, som den ligger nu, men jeg synes, det giver god mening, at man, næste gang der bliver kigget på fag og timefordeling, så rent faktisk tager ansvar for, at alle får seksualundervisning, sådan at vi skaber en ordentlig ramme for det.
Hans Kristian Skibby (DF), 2010-04-08:
Det andet i det er så, at ministeren søger en bemyndigelse til at fastsætte tidsmæssige begrænsninger for, hvor længe en udenlandsk uddannelse kan være optaget på listen, og til eventuelt at godkende eller fravælge nogle af de forskellige uddannelser, der er berettiget til at være der.
Mogens Nørgård Pedersen (KD), 2004-05-28:
Det er f.eks. sådan med hensyn til folkepensionen, at hvis man har en voldsom stor renteindtægt, reducerer den ikke folkepensionen, men har man en stor arbejdsindtægt, reducerer den folkepensionen, så jeg synes virkelig, vi burde sætte os sammen og se, om ikke en stor del af Folketinget kunne blive enige om at gøre noget på hele området - noget der virkelig ændrer forholdene. Forslaget her betragter vi som noget, der giver mulighed for at rejse debatten, og det er fint nok.
Mette Frederiksen (S), 2016-02-12:
For mig er det meget tydeligt, og det er meget understreget både i vidnebeskrivelser, men også i de mere officielle skrifter, der ligger på området nu, at vi har at gøre med et svigt i eksisterende lovgivning, at vi har at gøre med et svigt, der ligger ud over lovgivningen – altså overgreb, der også var ulovlige på det tidspunkt – og så i øvrigt i et dobbeltsvigt, ved at vi har haft at gøre med en række tilsynsmyndigheder og kontrolinstanser, der har været korrumperede og ikke levet op til deres ansvar.
Jens Peter Vernersen (S), 2006-02-08:
Der sker selvfølgelig nedskæringer år for år, og der sker reduktion i personellet vel i størrelsesordenen 150 i den tid, vi har haft en VK-regering, og det er klart, at når man så skal have disse ting gennemført, er man selvfølgelig også nødt til at gøre det på kontrolindsatsen, som man er i gang med her.
Peter Christensen (V), 2006-12-13:
Jeg kan så glæde mig over, at regeringen har formået at løfte antallet af strålebehandlinger med 60.000 fra 2000 til 2006, at man alene i 2006 har afsat over 1 mia. kr. ekstra til kræfthandlingsplan II, at der er sat 1 mia. kr. af til lånerammen, så man kan få flere scannere og flere penge til kræftmedicin.
Søren Pape Poulsen (KF), 2018-10-25:
Altså, findes der et menneske i dette land, der vil benægte det faktum – og når det står heri, er det, fordi det er et faktum – at det jo navnlig vil finde anvendelse der, fordi det er der, der bliver begået mest kriminalitet, men det kan også finde anvendelse alle andre steder.
Lars Løkke Rasmussen (V), 2015-11-03:
Det var jo den reform, der sammen med efterlønsreformen gjorde, at da vi gik til valg i 2011, kunne vi føde en ny regering – det var desværre ikke vores egen, men så en anden, som heldigvis blev på det spor, vi havde lagt ud; ja, jeg skal ikke være polemisk om det, men det gjorde de – med nogle reformbeslutninger, som gjorde, at der sådan set var holdbarhed bag.
Keld Albrechtsen (EL), 2003-01-22:
Og jeg vil da så spørge fru Gudrun Laub om, hvorvidt Venstre vil gå med ind og være med til at få indføjet bestemmelser, der gør, at vi stadig væk har hånd i hanke med, at vi kan få fuglelivet op igen i området, for så vil jeg godt kigge på alt det andet.
Hans Peter Baadsgaard (S), 1998-01-21:
Og så til fru Anne Baastrup, der siger, at når der er tale om skilte forældre og samkvemsret, er vi hundrede procent enige i, at det gælder om, at barnet har kontakt med faderen, men det er jo ikke det, vi taler om her: Jo, det er lige netop det, det er, det er lige præcis det, det er, og derfor forstår jeg slet ikke, hvordan fru Anne Baastrup kan skelne mellem vores ønske om kontakt til faderen i skilsmissesager med delt forældremyndighed, og hvor vi ellers opererer med den slags, og så det samme ønske i disse situationer.
Lotte Rod (RV), 2023-12-05:
Det betyder også, at man fra børnehaven kan gå ned og sidde i fællesområdet nede på plejehjemmet og spille »Vildkatten« sammen med de gamle, eller at man kan det, som jeg måske i virkeligheden synes er det allerfineste, nemlig det, der ikke er planlagt, men hvor der er en af de ældre, som har lyst til at gå en tur med sin rollator og gå ned forbi børnehaven og kigge ind, og så åbner man døren, og så kan den ældre være med inde på stuen sammen med børnene.
Rasmus Stoklund (S), 2026-01-21:
Det vil jeg ikke afvise at vi på et tidspunkt skal drøfte, men jeg synes bare også, man må være opmærksom på, at det rummer et dilemma, fordi vi jo har rigtig mange, der kommer til Danmark for at bidrage positivt, ikke mindst – og det er jo den helt store gruppe, der kommer i de her år – folk, der kommer fra andre europæiske lande og arbejder i Danmark.
Morten Helveg Petersen (RV), 2006-04-18:
Ud over de faldne bemærkninger om Wambergudvalget og de ting, der indgår i forslaget, tror jeg også, hr. Holger K. ved, at Det Radikale Venstre går ind for en styrket demokratisk og parlamentarisk kontrol i øvrigt med efterretningstjenesterne, så det burde ikke være fremmed for hr. Holger K.
Signe Munk (SF), 2023-02-07:
Det tror jeg der er meget perspektiv i, og jeg er glad for, at vi får en lovgivning nu, som simpelt hen gør, at det kan blive virkeliggjort derude, men som samtidig sørger for, at forbrugerne er beskyttet, fordi der jo selvfølgelig skal tages en risiko af dem, der investerer i geotermianlæggene.